Vuoden diakoniatyöntekijä Ulla Taipale: Kuuntele ihmistä.

Ulla Taipale saapuu haastatteluun ajoissa, mutta toteaa, ettei ehtinyt lainkaan valmistautua. Eteen oli tullut yllättävä työtehtävä, kun kaksi romanialaista olivat tarvinneet apua ja iltapäivä oli kulunut heidän kanssaan.

Tällainen on Taipaleelle tuttua, sillä hän on työskennellyt maahanmuuttajien kanssa 1990-luvulta alkaen, ensin Nastolan seurakunnassa ja vuodesta 2004 alkaen Lahden seurakuntayhtymässä. Loviisan kaupunki kutsui Taipaleen pakolaiskoordinaattoriksi vuonna 2016 kaupungin ottaessa ensimmäiset kiintiöpakolaiset. – Ensimmäiset 25 kiintiöpakolaista tulivat Sudanista ja Afghanistanista ja kaikki aloitettiin melkein nollasta, kertoo Taipale.

Maahanmuuttajatyöhön Ulla Taipaleella on vahva pohja pitkästä urasta diakoniatyössä. Hän valmistui Lahden diakoniaopistosta vuonna 1983. Myöhemmin hän on hankkinut kirkon pitkän sielunhoitokoulutuksen sekä työnohjaajakoulutuksen, joista varsinkin jälkimmäisestä on ollut paljon hyötyä maahanmuuttajatyön vapaaehtoistoiminnan ohjauksessa ja organisoinnissa.

Valmistumisen jälkeen Ulla Taipale työskenteli Siilinjärvellä pari vuotta, josta hän palasi Lahteen. Taipaleen haaveena oli päästä lähetystyöhön Nepaliin, mutta aina suunnitelmat eivät toteudu kuten on ajateltu. Ovi Nepaliin ei auennut, mutta Nastolaan kylläkin ja näin alkoi työ nastolalaisten parissa ja maahanmuuttajatyössä. Nepal ei kuitenkaan unohtunut, sillä Taipaleen perheellä on kummipoika Nepalista, jonka opintoja he saivat tukea. Kummipoika opiskeli Suomessa Diakissa sekä maisteritutkinnon Oslossa ja oli sittemmin perheineen 3,5 vuotta SLS:n lähettinä Nepalissa.

Työ seurakunnan vapaaehtoisten kanssa on työn helmi. – On ilo nähdä, kun ystävyys syntyy eri kulttuureista tulevien ihmisten välille, toteaa Taipale. Monesti vapaaehtoiset ja työntekijät kohtaavat kovia kokeneita lapsia, jotka kaipaavat syliä ja lohtua. Niin lapset kuin aikuiset kaipaavat kokemusta kuulluksi tulemisesta. Kuulluksi tuleminen merkitsee vaikeista oloista paenneelle ihmiselle sitä, että joku ottaa hänet todesta. – Kun otamme ihmisen tuskan tosissaan, ei työmme mene hukkaan, Taipale pohdiskelee.

Kommunikoinnissa tarvitaan avuksi kaikki mahdollinen. Asioita selvitetään tulkin välityksellä, selkosuomella, englannilla, elekielellä tai Google translatorin avulla. Monesti kielen opiskelua hidastaa luku- ja kirjoitustaidottomuus ja oma prosessinsa on opetella opiskelemaan ja oppimaan. Sota-alueilta paenneista nuorista osa ei ole voinut käydä koulua. Myös huoli perheestä ja omaisista vie voimia opiskelusta. - On palkitsevaa, kun aikanaan saa nähdä maahanmuuttajan löytäneen oman paikkansa suomalaisessa yhteiskunnassa, Ulla Taipale toteaa.

Työssä kohdataan myös vaikeita ja kipeitä asioita. Työntekijää voidaan uhata tai hänelle ollaan epärehellisiä. Myös apua tarvitsevien ihmisten kokema epäoikeudenmukaisuus ja väkivalta on raskasta. Varsinkin naiset ovat joutuneet kokemaan väkivaltaa ja raakuutta, jota on vaikea ymmärtää. – Joskus on vaikea tajuta, miten julmia ihmiset voivat toisilleen olla, huokaa Taipale. Raskas työ vaatii huolenpitoa itsestä. Ulla Taipaletta auttaa jaksamaan kutsumus ja työn mielekkyys sekä positiivinen palaute, mutta myös perhe, liikunta, luonnossa liikkuminen, puutarhan hoito ja musiikki ovat tärkeitä.

Iltapäivän haastatteluhetkestä Ulla Taipale rientää jo kohti seuraavaa tapaamista maahanmuuttajien kanssa. Lähtiessään hän vielä muistuttaa, että diakonian aarre on se, että **voimme jakaa toistemme kuormia ja tuoda toivoa kärsimyksen keskelle**.

Teksti: Marko Pasma

Kuva: Hannu Keränen

Diakoniatyöntekijöiden Liiton hallitus valitsee Vuoden diakoniatyöntekijän Dtl:n osaston, työyhteisön tai vähintään kymmenen liiton jäsen tekemän ehdotuksen pohjalta. Diakonissa Ulla Taipaleen valinnassa korostui laajasti arvostettu maahanmuuttajatyön asiantuntijuus, pitkäjänteinen työ maahanmuuttajien parissa yhdessä seurakunnan vapaaehtoistoimijoiden kanssa, oman ja työyhteisön maahanmuuttajatyön osaamisen kehittäminen ja vahva kutsumus seurakuntadiakoniaan. Vuoden diakoniatyöntekijä julkistetaan Kirkon diakonian päivillä (13.-15.9.) Lahden Sibeliustalossa lauantaina 15.9. klo 15 alkavassa tilaisuudessa.

Lisätiedot:

Diakoniatyöntekijöiden Liiton toiminnanjohtaja Tiina Laine p: 0102190303 email: tiina.laine@dtl.fi

Ulla Taipale p: 0447191263 email: ulla.taipale@evl.fi